proxectonos/corpus_dominio_legal_administrativo_tmp huggingface dataset:
RESOLUCIÓN do 14 de novembro de 2008 pola que se publica a relación de subvencións concedidas a asociacións protectoras de animais domésticos para o fomento de actuacións destinadas á protección e benestar dos animais domésticos ao abeiro da Orde do 25 de abril de 2008.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 12/12/2008

En cumprimento do disposto no artigo 10.3º da Orde do 25 de abril de 2008, pola que se establecen axudas para o fomento de actuacións destinadas á protección e benestar dos animais domésticos realizadas por asociacións protectoras de animais domésticos, e no artigo 15.1º da Lei 9/2007, do 13 de xuño, de subvencións de Galicia, procédese por esta resolución á publicación das axudas concedidas ao abeiro da Orde do 25 de abril de 2008 por un importe superior a 3.000 .
Finalidade da axuda: garantir o correcto mantemento sanitario e nutricional dos animais de compañía abandonados e recollidos polas asociacións protectoras de animais no ámbito da Comunidade Autónoma de Galicia. Tipos de axudas:
a) Axudas para cobertura de gastos de atención sanitaria, tendo esta consideración tanto a remuneración polos servizos dos facultativos veterinarios como os medicamentos utilizados no tratamento dos animais domésticos acollidos.
b) Axudas para gastos de mantemento nutricional coa finalidade de acadar un estado nutricional óptimo, entendéndose por este o proporcionado por alimento seco específico para cada especie
Aplicación orzamentaria: 15.02.541B.481.0 correspondente ao ano 2008, ata un importe máximo de noventa mil euros (90.000 ).
Norma reguladora: Orde do 25 de abril de 2008 pola que se establecen axudas para o fomento de actuacións destinadas á protección e benestar dos animais domésticos realizadas por asociacións protectoras de animais domésticos.
Subvencións concedidas:
Ver referencia pdf "24100D011P062.PDF"
Santiago de Compostela, 14 de novembro de 2008.
P.D. (Orde 25-4-2008)
Xosé Benito Reza Rodríguez
Director xeral de Conservación da Natureza
RESOLUCIÓN do 1 de outubro de 2008 pola que se aproban as axudas concedidas ao abeiro da Orde do 5 de maio de 2008, pola que se aproban as bases reguladoras para a concesión de axudas, en réxime de concorrencia competitiva, a asociacións e institucións culturais para a realización de actividades culturais relacionadas coa recuperación da memoria histórica.
CONSELLERÍA DE CULTURA E DEPORTE — III. OUTRAS DISPOSICIÓNS — 12/12/2008

Vistas as solicitudes de subvencións destinadas á realización de actividades culturais relacionadas coa recuperación da memoria histórica, de ámbito autonómico, presentadas por estas asociacións/fundacións, e tendo en conta o cumprimento dos requisitos e trámites establecidos na Lei 9/2007, do 13 de xuño, de subvencións de Galicia; na Lei de réxime financeiro e orzamentario de Galicia, texto refundido aprobado polo Decreto lexislativo 1/1999, do 7 de outubro; no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia; na Lei 38/2003, do 17 de decembro, xeral de subvencións.
Vista a proposta da Comisión de Valoración prevista no artigo 7 da dita Orde do 5 de maio e tendo en conta os criterios sinalados no seu artigo 7,
RESOLVO:
Concederlles as axudas, sinaladas no anexo, ás asociacións e institucións culturais para a realización de actividades culturais relacionadas coa recuperación da memoria histórica con cargo á aplicación orzamentaria 12.02.432B.481.1 dos orzamentos xerais da Comunidade Autónoma de Galicia para o ano 2008.
As actividades realizadas a que fai referencia esta resolución deberán xustificar a totalidade do orzamento antes do 1 de novembro do ano 2008, segundo o artigo 10 da orde de convocatoria do 5 de maio de 2008.
Notificarlles aos interesados esta resolución, de acordo co disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Contra esta resolución poderá interpoñerse recurso de reposición ante o mesmo órgano que ditou o acto, no prazo dun mes desde a súa notificación, de acordo co disposto no artigo 116 da Lei 30/1992, do 26 de novembro, de réxime xurídico das administracións públicas e do procedemento administrativo común, ou directamente recurso contencioso-administrativo ante o Tribunal Superior de Xustiza de Galicia, no prazo de dous meses contado desde o día seguinte ao da súa notificación, de conformidade co establecido na Lei 29/1998, reguladora da xurisdición contencioso-administrativa. No caso de optar polo recurso de reposición, non se poderá interpoñer recurso contencioso-administrativo ata que sexa resolto o recurso de reposición.
Santiago de Compostela, 1 de outubro de 2008.
P.D. (Orde 12-1-2007)
José Carlos Sierra Rodríguez
Secretario xeral da Consellería de Cultura
e Deporte
Ver referencia pdf "24100D009P060.PDF"
ORDE do 4 de decembro de 2008 pola que se establece a porcentaxe que cómpre transferir ao Consello da Avogacía Galega, para atender os gastos de funcionamento e infraestrutura dos servizos de asistencia letrada ao detido e defensa gratuítas.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 12/12/2008

A Lei 1/1996, do 10 de xaneiro, regula o dereito a asistencia xurídica gratuíta, e establece no seu artigo 38 que o Ministerio de Xustiza subvencionará os colexios de avogados para a implantación e funcionamento dos servizos de asistencia xurídica gratuíta. Mediante o Real decreto 2166/1994, do 4 de novembro, transferíronselle á Comunidade Autónoma de Galicia as funcións en materia de provisión de medios materiais e económicos para o funcionamento da Administración de xustiza, incluíndo no seu anexo letra B) número 1 c) as relativas á indemnización das actuacións correspondentes á defensa por avogado en quenda de oficio ante os órganos xudiciais con sede en Galicia, e a asistencia letrada ao detido ou preso cando o lugar de custodia estea situado en territorio da comunidade autónoma. Estas funcións foron asumidas polo Decreto 394/1994, do 29 de decembro, e asignadas á Consellería de Xustiza, Interior e Administración Local, actualmente atribuídas á Consellería de Presidencia,
Administracións Públicas e Xustiza.
En uso das súas competencias, a Xunta de Galicia ditou o Decreto 146/1997, do 22 de maio, polo que se aproba o Regulamento de asistencia xurídica gratuíta da Comunidade Autónoma de Galicia, e establece no seu artigo 45, que a consellería competente en materia de xustiza determinará anualmente as cantidades que deberán percibir os colexios de avogados para atender os gastos derivados do funcionamento e infraestrutura colexial que requiren os servizos de asistencia xurídica gratuíta, o que corresponde á Consellería de Presidencia, Administracións Públicas e Xustiza segundo o Decreto 37/2007, do 15 de marzo, polo que se establece a súa estrutura orgánica.
En virtude do exposto,
DISPOÑO:
Artigo único.-A cantidade destinada para atender os gastos derivados do funcionamento operativo dos servizos colexiais de asistencia xurídica gratuíta para o ano 2008, fíxase nun oito por cento do importe total devengado durante o ano 2007 polos colexios de avogados da Comunidade Autónoma de Galicia, en concepto de asistencia letrada e defensa gratuítas.
Disposicións derradeiras
Primeira.-Autorízase a directora xeral de Xustiza a ditar as disposicións necesarias para o cumprimento desta orde.
Segunda.-Esta orde entrará en vigor ao día seguinte da súa publicación.
Santiago de Compostela, 4 de decembro de 2008.
José Luis Méndez Romeu
Conselleiro de Presidencia, Administracións Públicas e Xustiza
RESOLUCIÓN do 1 de decembro de 2008 pola que se adxudican as subvencións correspondentes ás solicitudes que figuran como suplentes na Resolución do 22 de outubro de 2008 pola que se adxudicaron as axudas para o fomento da investigación e a innovación empresarial dentro do procedemento IN841H (investimentos innovadores), convocadas pola Orde do 25 de abril de 2008 (Diario Oficial de Galicia número 88, do 8 de maio).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 12/12/2008

A Orde do 25 de abril de 2008 (DOG do 8 de maio) establece as bases reguladoras para a concesión, en réxime de concorrencia competitiva, das subvencións para o fomento da investigación e da innovación empresarial no ámbito da Comunidade Autónoma de Galicia, e procede á súa convocatoria para o ano 2008.
Dentro desta orde de convocatoria recóllese, entre outros, o seguinte procedemento:
-IN841H. Investimentos innovadores.
Pola resolución da Consellería de Innovación e Industria do 22 de outubro de 2008 (DOG do 5 de novembro) adxudicáronse as subvencións correspondentes ao procedemento IN841H (investimentos innovadores). Na mencionada resolución recóllense, por orde de prioridade, as solicitudes que foron consideradas como suplentes.
De acordo coa devandita resolución e tendo en conta o establecido nas bases da citada orde, esta consellería
RESOLVE:
Primeiro.-Concederlles as subvencións, dentro do procedemento IN841H, aos beneficiarios que se relacionan no anexo H-I desta resolución, nas contías que se sinalan, debido á existencia dunha maior dispoñibilidade orzamentaria da inicialmente prevista.
Segundo.-Para poder percibir as axudas correspondentes á anualidade de 2008, os beneficiarios deberán presentar, na data límite do 18 de decembro de 2008, a documentación indicada no artigo 17 da Orde do 25 de abril de 2008 (DOG nº 88, do 8 de maio) así como no artigo 6 do anexo VII da citada orde de convocatoria.
Terceiro.-A Dirección Xeral de Investigación, Desenvolvemento e Innovación adoptará as medidas necesarias para a instrución dos correspondentes expedientes de gasto.
Cuarto.-A inobservancia por parte dos beneficiarios de calquera das bases establecidas na orde da convocatoria suporá a perda do dereito a percibir a subvención correspondente.
Quinto.-Contra esta resolución, que esgota a vía administrativa, poderá interpoñerse, potestativamente, recurso de reposición ante o conselleiro de Innovación e Industria no prazo dun mes contado a partir do día seguinte ao da publicación desta resolución no Diario Oficial de Galicia ou, directamente, recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde a mesma data.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 1 de decembro de 2008.
P.D. (Orde 31-1-2006; DOG nº 24)
Emilio Nogueira Moure
Secretario xeral da Consellería de Innovación
e Industria
Ver referencia pdf "24100D006P045.PDF"
ORDE do 5 de decembro de 2008 que modifica a Orde do 23 de xullo de 2008 pola que se convocan axudas para o mantemento das escolas infantís 0-3 e os puntos de atención á infancia (PAI) dependentes das corporacións locais.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 12/12/2008

Por Orde do 23 de xullo de 2008 (DOG nº 149, do 4 de agosto), da Vicepresidencia da Igualdade e do Benestar, convócanse axudas para o mantemento das escolas infantís 0-3 e os puntos de atención á infancia (PAI) dependentes das corporacións locais. Na súa exposición de motivos sinálase que as axudas que se establecen no seu articulado financiaranse con cargo á aplicación orzamentaria 05.30.312G.460.2, recollida na Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008, e o importe destinado a elas ascenderá a 2.912.177 euros.
Dado que para atender as axudas solicitadas o importe destinado na Orde do 23 de xullo de 2008 resulta insuficiente, e tendo en conta a existencia de crédito na aplicación orzamentaria 05.30.312G.460.1 e 05.30.312G.460.2, procédese a incrementar o importe destinado ás axudas polo que é necesario modificar a orde no que respecta a ese punto así como ampliar o prazo de xustificación como consecuencia da dita ampliación.
Por todo o exposto, e no uso das facultades que me foron conferidas,
DISPOÑO:
Artigo único.
1. Amplíase o importe total correspondente ao exercicio 2008 destinado ao financiamento das axudas que se van conceder ao abeiro da Orde do 23 de xullo de 2008, pola que se convocan axudas para o mantemento das escolas infantís 0-3 e dos puntos de atención á infancia (PAI) dependentes das corporacións locais, na contía de 78.514,17 euros con cargo á aplicación orzamentaria 05.30.312G.460.1 e 05.30.312G.460.2. O incremento do financiamento non suporá resolucións a novos beneficiarios.
2. Amplíase o prazo de xustificación da axuda, establecido no artigo 13 da citada orde, ata o 12 de decembro de 2008.
3. Esta modificación non afecta o prazo establecido na devandita orde para a presentación das solicitudes.
Disposición derradeira
Única.-Esta disposición entrará en vigor o mesmo día da súa publicación no Diario Oficial de Galicia.
Santiago de Compostela, 5 de decembro de 2008.
Anxo Manuel Quintana González
Vicepresidente da Igualdade e do Benestar
ORDE do 4 de decembro de 2008 pola que se establece a porcentaxe que cómpre transferir aos colexios de procuradores dos tribunais de Galicia para atender os gastos de funcionamento e infraestrutura dos servizos de representación gratuíta.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 12/12/2008

A Lei 1/1996, do 10 de xaneiro, regula o dereito á asistencia xurídica gratuíta, e establece no seu artigo 38 que o Ministerio de Xustiza subvencionará os colexios de procuradores para a implantación e o funcionamento dos servizos de asistencia xurídica gratuíta. Polo Real decreto 2166/1994, do 4 de novembro, transferíronselle á Comunidade Autónoma de Galicia as funcións en materia de provisión de medios materiais e económicos para o funcionamento da Administración de xustiza, incluíndo no seu anexo letra B) número 1 c) as relativas á indemnización das actuacións correspondentes á representación por procurador en quendas de oficio ante os órganos xudiciais con sede en Galicia. Estas funcións foron asumidas polo Decreto 394/1994, do 29 de decembro, e asignadas á Consellería de Xustiza, Interior e Administración Local, actualmente atribuídas á Consellería de Presidencia, Administracións Públicas e Xustiza.
En uso das súas competencias, a Xunta de Galicia ditou o Decreto 146/1997, do 22 de maio, polo que se aproba o Regulamento de asistencia xurídica gratuíta da Comunidade Autónoma de Galicia, e establece no seu artigo 45 que a consellería competente nesta materia, que en virtude do Decreto 211/2002, do 3 de agosto, polo que se establece a estrutura orgánica da Xunta de Galicia, lle corresponde á Consellería de Presidencia, Administracións Públicas e Xustiza determinará anualmente as cantidades que deberán percibir os colexios de procuradores para atender os gastos derivados do funcionamento e infraestrutura colexial que requiren os servizos de asistencia xurídica gratuíta, o que corresponde á Consellería de Presidencia, Administracións Públicas e Xustiza segundo o Decreto 37/2007, do 15 de marzo, polo que se establece a súa estrutura orgánica.
En virtude do exposto,
DISPOÑO:
Artigo único.-A cantidade destinada para atender os gastos derivados do funcionamento operativo dos servizos colexiais de asistencia xurídica gratuíta para o ano 2008 fíxase nun oito por cento do importe total xerado durante o ano 2007 polos colexios de procuradores dos tribunais da Comunidade Autónoma de Galicia, en concepto de representación gratuíta.
Disposicións derradeiras
Primeira.-Autorízase a directora xeral de Xustiza por ditar as disposicións necesarias para o cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 4 de decembro de 2008.
José Luis Méndez Romeu
Conselleiro de Presidencia, Administracións Públicas e Xustiza
RESOLUCIÓN do 11 de novembro de 2008, da Secretaría Xeral da Consellería de Innovación e Industria, pola que se ordena a publicación do acordo do Consello da Xunta de Galicia do 30 de outubro de 2008 polo que se declara festa de Galicia de interese turístico na provincia da Coruña a Romaría de Santo Hadrián que se celebra no concello de Malpica de Bergantiños.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 05/12/2008

O Consello da Xunta de Galicia, na súa reunión do día 30 de outubro de 2008, adoptou, por proposta do conselleiro de Innovación e Industria, o seguinte acordo:
Declarar festa de Galicia de interese turístico na provincia da Coruña a festa da Romaría de Santo Hadrián, que se celebra a día 16 de xuño ou domingo seguinte, se o primeiro non cadra domingo, no Concello de Malpica de Bergantiños, de conformidade co establecido no Decreto 39/2001, do 1 de febreiro, de refundición en materia de Consello Galego de Turismo, declaración de municipio turístico galego e declaracións de festas de Galicia de interese turístico.
En cumprimento co disposto no artigo 20 do devandito decreto ordénase a publicación do acordo no Diario Oficial de Galicia e a notificación ás persoas ou entidades organizadoras da festa e ao concello correspondente.
Santiago de Compostela, 11 de novembro de 2008.
Emilio Nogueira Moure
Secretario xeral da Consellería de Innovación
e Industria
CORRECCIÓN de erros.-Resolución do 30 de outubro de 2008 pola que se adxudican as axudas convocadas pola Orde do 27 de xuño de 2008, de axudas para a realización de proxectos de investigación en biomedicina e ciencias da saúde nos centros do sistema sanitario público galego.
CONSELLERÍA DE SANIDADE — III. OUTRAS DISPOSICIÓNS — 05/12/2008

Advertido erro na devandita resolución publicada no Diario Oficial de Galicia número 220, do mércores día 12 de novembro de 2008, cómpre facer a seguinte corrección:
Na páxina 20.510, onde di: «Resolución do 30 de outubro de 2008 pola que se adxudican as axudas convocadas pola Orde do 27 de xuño de 2008, ()», debe dicir: «Resolución do 31 de outubro de 2008 pola que se adxudican as axudas convocadas pola Orde do 27 de xuño de 2008, ()».
RESOLUCIÓN do 11 de novembro de 2008, da Secretaría Xeral da Consellería de Innovación e Industria, pola que se ordena a publicación do acordo do Consello da Xunta de Galicia do 30 de outubro de 2008 polo que se declara festa de Galicia de interese turístico na provincia de Lugo o Festival de Pardiñas que se celebra no concello de Guitiriz.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 05/12/2008

O Consello da Xunta de Galicia, na súa reunión do día 30 de outubro de 2008, adoptou, por proposta do conselleiro de Innovación e Industria, o seguinte acordo:
Declarar festa de Galicia de interese turístico na provincia de Lugo o Festival de Pardiñas, que se celebra a primeira fin de semana de agosto, no Concello de Guitiriz, de conformidade co establecido no Decreto 39/2001, do 1 de febreiro, de refundición en materia de Consello Galego de Turismo, declaración de municipio turístico galego e declaración de festas de Galicia de interese turístico.
En cumprimento co disposto no artigo 20 do devandito decreto ordénase a publicación do acordo no Diario Oficial de Galicia e a notificación ás persoas ou entidades organizadoras da festa e ao concello correspondente.
Santiago de Compostela, 11 de novembro de 2008.
Emilio Nogueira Moure
Secretario xeral da Consellería de Innovación
e Industria
ORDE do 28 de novembro de 2008 pola que se modifica o orzamento total das axudas ao alumnado de centros docentes sostidos con fondos públicos, e para o alumnado e profesorado de centros concertados da Comunidade Autónoma de Galicia, que participen en estadías e intercambios con centros educativos doutros países para favorecer a aprendizaxe activa de linguas convocadas pola Orde do 7 de abril de 2008.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 15/12/2008

Pola Orde da Consellería de Educación e Ordenación Universitaria do 29 de setembro de 2008 (Diario Oficial de Galicia do 10 de outubro), publicouse a relación de axudas concedidas e denegadas aos alumnos de centros docentes sostidos con fondos públicos, e para o alumnado e profesorado de centros concertados da Comunidade Autónoma de Galicia que participan en estadías e intercambios con centros educativos doutros países para favorecer a aprendizaxe activa de linguas.
Na relación de solicitudes propostas pola comisión de selección prevista no punto oitavo da orde de convocatoria inclúese a relación de axudas concedidas ao alumnado de centros docentes sostidos con fondos públicos, así como a relación de axudas concedidas ao alumnado de centros concertados. Por omisión non se incluíu a relación de axudas correspondentes ao profesorado acompañante dos seguintes centros concertados: Colexio Divina Pastora, Colexio La Salle Ferrol e Centro de Estudios Martín Códax.
Pola Orde do 29 de setembro de 2008 (Diario Oficial de Galicia do 10 de outubro) concedéronse as axudas con cargo orzamentario 09.03.423B.480.0. Esta orde si inclúe as referidas axudas do profesorado acompañante dos ditos centros concertados, pero non reflicte no seu cómputo total as cantidades correspondentes ao profesorado acompañante dos centros concertados anteriormente indicados.
Coa finalidade de corrixir este erro,
RESOLVO:
Primeiro.-Autorizar o gasto correspondente as axudas ao profesorado acompañante dos centros Colexio Divina Pastora, Colexio La Salle-Ferrol e Centro de Estudios Martín Códax con cargo á partida orzamentaria 09.03.423B.480.0, polo que se procede a modificar a contía que nesta partida figura na convocatoria co aumento de 2.191,17 euros.
Segundo.-Contra esta resolución os interesados poderán interpoñer recurso potestativo de reposición no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 28 de novembro de 2008.
Laura Sánchez Piñón
Conselleira de Educación e Ordenación Universitaria
RESOLUCIÓN do 3 de decembro de 2008 pola que se publica a concesión de premios a teses de doutoramento e traballos de investigación realizados no eido do consumo, convocados pola Resolución do 10 de setembro de 2008.
INSTITUTO GALEGO DE CONSUMO — III. OUTRAS DISPOSICIÓNS — 16/12/2008

Pola Resolución do 10 de setembro de 2008 (DOG nº 181,do 18 de setembro), o Instituto Galego de Consumo convocou un concurso de premios dirixido a premiar as teses de doutoramento e traballos de investigación realizados no eido do consumo. Vista a proposta do xurado, efectuada segundo o disposto no artigo 8 da citada resolución.
RESOLVO:
Facer pública a concesión dos premios ás teses de doutoramento e traballos de investigación presentados conforme a Resolución do 10 de setembro de 2008, que se relacionan no anexo que se xunta a esta resolución.
Santiago de Compostela, 3 de decembro de 2008.
Emilio Nogueira Moure
Presidente do Instituto Galego de Consumo
ANEXO
Modalidade A: teses de doutoramento.
Primeiro premio:
Título: Los grupos de contratos en el crédito al consumo.
Autora: Georgina Ivón Álvarez Martín.
Dotación: 3.000 euros.
Accésits:
Título: Factores que determinan la presencia de hidrocarburos aromáticos como contaminantes agroambientales y aromáticos.
Autora: Ledicia Rey Salgueiro.
Dotación: 1.000 euros.
Título: Detección de toxinas marinas basadas en la unión ligando-receptor.
Autora: María José Pazos Guldrís.
Dotación: 1.000 euros.
Modalidade B: traballos de investigación.
Primeiro premio:
Título: Códigos de conduta. O derradeiro instrumento de protección dos consumidores.
Autor: Pablo Fernández Carballo-Calero.
Dotación: 3.000 euros.
Accésits:
Título: Presencia de residuos de fungicidas e insecticidas en muestras comerciales de hortalizas de hoja.
Autora: Rosa María González Rodríguez.
Dotación: 1.000 euros.
Título: Estudo sobre o Real decreto 231/2008, do 15 de febreiro, polo que se regula o sistema arbitral de consumo.
Autor: Juan Manuel Salorio Díaz.
Dotación: 1.000 euros.
RESOLUCIÓN do 11 de novembro de 2008, da Secretaría Xeral da Consellería de Vivenda e Solo, pola que se lles dá publicidade aos convenios de colaboración subscritos por esta consellería no segundo cuadrimestre do ano 2008.
CONSELLERÍA DE VIVENDA E SOLO — III. OUTRAS DISPOSICIÓNS — 18/12/2008

O artigo 11 da Lei 4/2006, do 30 de xuño, de transparencia e boas prácticas na Administración pública galega, imponlle a cada consellería da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no segundo cuadrimestre do ano 2008.
En consecuencia, e para lle dar cumprimento a esa obriga,
DISPOÑO:
Artigo único.-Darlle publicidade á relación dos convenios subscritos pola Consellería de Vivenda e Solo nos meses de maio, xuño, xullo e agosto do ano 2008, que se incorpora como anexo a esta resolución.
Santiago de Compostela, 11 de novembro de 2008.
Rosa Losada Suárez
Secretaria xeral da Consellería de Vivenda e Solo
Ver referencia pdf "24500D008P089.PDF"
RESOLUCIÓN do 5 de decembro de 2008 pola que se lles dá publicidade aos premios concedidos ao abeiro da Orde do 8 de abril de 2008 pola que se aproban as bases reguladoras aplicables á concesión dos Premios Galicia á pequena e mediana empresa sustentable e se convoca a súa segunda edición para o ano 2008 (Diario Oficial de Galicia número 72, do 15 de abril).
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 18/12/2008

De conformidade co establecido no artigo 15 da Lei 9/2007, do 13 de xuño, de subvencións de Galicia, e segundo o artigo 21.2º da Orde do 8 de abril de 2008 pola que se aproban as bases reguladoras aplicables á concesión dos Premios Galicia á pequena e mediana empresa sustentable e se convoca a súa segunda edición para o ano 2008, disponse a publicación no Diario Oficial de Galicia da resolución deste procedemento.
Obxecto dos premios: premiar a implantación do desenvolvemento sustentable no ámbito da pequena e mediana empresa de Galicia, amosando unha mellora para o ambiente e para o contorno en xeral.
Norma reguladora: Orde do 8 de abril de 2008 pola que se aproban as bases reguladoras aplicables á concesión dos Premios Galicia á pequena e mediana empresa sustentable e se convoca a súa segunda edición para o ano 2008.
Premios establecidos:
1º Premio: dotado de 12.000 euros e o galardón Galicia á pequena e mediana empresa sustentable.
2º Premio: dotado de 5.000 euros e o galardón Galicia á pequena e mediana empresa sustentable.
3º Premio: dotado de 3.000 euros e o galardón Galicia á pequena e mediana empresa sustentable.
Pemes galardoadas:
1º Premio: Obras Civiles Del Atlántico, S.L.U.
2º Premio: declarado deserto.
3er Premio: Alvarella Ecoturismo, S.L.
Aplicación orzamentaria: 15.04.541E.770.1.
Crédito orzamentario: 20.000 .
Santiago de Compostela, 5 de decembro de 2008.
Manuel Vázquez Fernández
Conselleiro de Medio Ambiente e Desenvolvemento Sostible
RESOLUCIÓN do 5 de decembro de 2008 pola que se adxudican as subvencións correspondentes ás solicitudes que figuran como suplentes na Resolución do 20 de outubro de 2008 pola que se adxudicaron as axudas para o fomento da investigación e a innovación empresarial dentro do procedemento IN841G (dotacións de laboratorio ou departamentos de I+D), convocadas pola Orde do 25 de abril de 2008 (Diario Oficial de Galicia número 88, do 8 de maio).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 18/12/2008

A Orde do 25 de abril de 2008 (DOG do 8 de maio) establece as bases reguladoras para a concesión, en réxime de concorrencia competitiva, das subvencións para o fomento da investigación e da innovación empresarial no ámbito da Comunidade Autónoma de Galicia, e procede á súa convocatoria para o ano 2008.
Dentro desta orde de convocatoria recóllese, entre outros, o seguinte procedemento:
-IN841G. Dotacións de laboratorio ou departamento de I+D.
Por resolución da Consellería de Innovación e Industria do 20 de outubro de 2008 (DOG do 31 de outubro) adxudicáronse as subvencións correspondentes ao procedemento IN841G (dotacións de laboratorio ou departamentos de I+D). Na mencionada resolución recóllense, por orde de prioridade, as solicitudes que foron consideradas como suplentes.
De acordo coa devandita resolución e tendo en conta o establecido nas bases da citada orde, esta consellería
RESOLVE:
Primeiro.-Concederlles as subvencións, dentro do procedemento IN841G, aos beneficiarios que se relacionan no anexo G-I desta resolución, nas contías que se sinalan, debido á existencia dunha maior dispoñibilidade orzamentaria da inicialmente prevista.
Segundo.-Para poder percibir as axudas correspondentes á anualidade de 2008, os beneficiarios deberán presentar, na data límite do 23 de decembro de 2008, a documentación indicada no artigo 17 da Orde do 25 de abril de 2008 (DOG nº 88, do 8 de maio) así como no artigo 6 do anexo VI da citada orde de convocatoria.
Terceiro.-A Dirección Xeral de Investigación, Desenvolvemento e Innovación adoptará as medidas necesarias para a instrución dos correspondentes expedientes de gasto.
Cuarto.-A inobservancia por parte dos beneficiarios de calquera das bases establecidas na orde da convocatoria suporá a perda do dereito a percibir a subvención correspondente.
Quinto.-Contra esta resolución, que esgota a vía administrativa, poderá interpoñerse, potestativamente, recurso de reposición ante o conselleiro de Innovación e Industria no prazo dun mes contado a partir do día seguinte ao da publicación desta resolución no Diario Oficial de Galicia, ou, directamente, recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde a mesma data.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 5 de decembro de 2008.
P.D. (Orde 31-1-2006; DOG nº 24)
Emilio Nogueira Moure
Secretario xeral da Consellería de Innvoación e Industria
Ver referencia pdf "24500D003P033.PDF"
ORDE do 15 de decembro de 2008 pola que se amplía a dotación orzamentaria para a concesión das axudas destinadas ás explotacións gandeiras, ás industrias agroalimentarias e aos establecementos de xestión de subprodutos para a mellora da capacidade técnica de xestión de subprodutos de orixe animal non destinados a consumo humano que se convocaron mediante a Orde do 8 setembro de 2008 (Diario Oficial de Galicia número 117, do 12 de setembro).
CONSELLERÍA DO MEDIO RURAL — III. OUTRAS DISPOSICIÓNS — 18/12/2008

A orde da Consellería do Medio Rural do 8 setembro de 2008 establece as bases reguladoras das axudas destinadas ás explotacións gandeiras, ás industrias agroalimentarias e aos establecementos de xestión de subprodutos para a mellora da capacidade técnica de xestión de subprodutos de orixe animal non destinados a consumo humano e convócaas para o ano 2008 (DOG nº 117, do 12 de setembro).
No seu artigo 29º detállase a aplicación orzamentaria con que se dota a orde e o importe económico previsto, así como que este importe poderá ampliarse con fondos estatais ou autonómicos de ser procedente.
Coa finalidade de poder amparar todas as solicitudes nas distintas liñas de axuda establecidas, para as que a dotación inicial resulta insuficiente, aprobáronse os correspondentes expedientes de xeración e ampliación de crédito, polo que corresponde, mediante esta orde, ampliar a dotación orzamentaria consignada inicialmente para a concesión das mencionadas axudas.
En consecuencia, de acordo co disposto no artigo 30.1º.3 do Estatuto de autonomía de Galicia e facendo uso das facultades que me confire o artigo 14 da Lei 9/2007, do 13 de xuño, de subvencións de Galicia e a Lei 1/1983, do 22 de febreiro, de normas reguladoras da Xunta e da súa Presidencia,
Dispoño:
Artigo único.
1. Amplíase a dotación orzamentaria que se establece na orde da Consellería do Medio Rural do 8 setembro de 2008 que establece as bases reguladoras das axudas destinadas ás explotacións gandeiras, ás industrias agroalimentarias e aos establecementos de xestión de subprodutos para a mellora da capacidade técnica de xestión de subprodutos de orixe animal non destinados a consumo humano e se convocan para o ano 2008 (DOG nº 117, do 12 de setembro).
2. O incremento da dotación será de 1.500.000  con cargo á aplicación orzamentaria 2008 11 03 713E 7704 dos orzamentos xerais da Comunidade Autónoma de Galicia para o ano 2008.
3. En todo caso, a concesión das axudas reguladas na dita orde estará limitada ás dispoñibilidades orzamentarias.
Disposición adicional
Única.-A ampliación de crédito prevista no artigo único desta orde non afecta o prazo de presentación de solicitudes establecido na mencionada Orde do 12 de setembro de 2008.
Disposición derradeira
Esta orde entrará en vigor o mesmo día da súa publicación no Diario Oficial de Galicia
Santiago de Compostela, 15 de decembro de 2008.
Alfredo Suárez Canal
Conselleiro do Medio Rural
RESOLUCIÓN do 3 de decembro de 2008 pola que se lles dá publicidade ás axudas concedidas ao abeiro da Orde do 11 de abril de 2008 (Diario Oficial de Galicia número 86, do 6 de maio), de subvencións a concellos de Galicia con menos de 50.000 habitantes e ás súas entidades públicas con personalidade xurídica propia para a realización de actividades culturais.
CONSELLERÍA DE CULTURA E DEPORTE — III. OUTRAS DISPOSICIÓNS — 19/12/2008

O artigo 15.1º da Lei 9/2007, do 13 de xuño, de subvencións de Galicia, establece a obrigatoriedade de publicación, no Diario Oficial de Galicia, das subvencións concedidas, con expresión da convocatoria, o programa e o crédito orzamentario a que se imputan, o beneficiario, a cantidade concedida e a finalidade ou finalidades da subvención.
RESOLVO:
Ordenar a publicación, no Diario Oficial de Galicia, das subvencións concedidas con cargo á aplicación orzamentaria 12.02.432B. 460.0. Subvencións a concellos de Galicia con menos de 50.000 habitantes e ás súas entidades públicas con personalidade xurídica propia para a realización de actividades culturais.
Santiago de Compostela, 3 de decembro de 2008.
Ánxela Bugallo Rodríguez
Conselleira de Cultura e Deporte
Ver referencia pdf "24600D008P033.PDF"
Ver referencia pdf "24600D009P036.PDF"
ORDE do 15 de decembro de 2008 pola que se amplía a dotación orzamentaria da Orde do 24 de xuño de 2008, pola que se establecen as bases reguladoras de concesión de axudas en réxime de concorrencia competitiva para a renovación do parque de maquinaria agrícola da Comunidade Autónoma de Galicia, e se convocan para o ano 2008.
CONSELLERÍA DO MEDIO RURAL — III. OUTRAS DISPOSICIÓNS — 19/12/2008

A Orde do 24 de xuño de 2008 (DOG nº 125, do 30 de xuño), pola que se establecen as bases reguladoras de concesión de axudas en réxime de concorrencia competitiva para a renovación do parque de maquinaria agrícola da Comunidade Autónoma de Galicia e se convocan para o ano 2008, no seu artigo 17, relativo ao financiamento destas axudas, detalla a aplicación orzamentaria e o importe económico previsto para elas. Este artigo prevé expresamente a posibilidade de incrementar a dotación orzamentaria contida na referida orde, polo que, tendo en conta que o número de solicitudes presentadas superou as previsións realizadas por esta consellería, cómpre ampliar a dotación orzamentaria consignada inicialmente.
En consecuencia, de conformidade co disposto no artigo 30.1º.3 do Estatuto de autonomía de Galicia, e no uso das facultades que me confiren os artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e a Lei 1/1983, reguladora da Xunta e da súa Presidencia,
DISPOÑO:
Artigo único.
Primeiro.-Amplíase a dotación orzamentaria que se establece na Orde do 24 de xuño de 2008 (DOG nº 125, do 30 de xuño), pola que se establecen as bases reguladoras de concesión de axudas en réxime de concorrencia competitiva para a renovación do parque de maquinaria agrícola da Comunidade Autónoma de Galicia e se convocan para o ano 2008.
Segundo.-O incremento da dotación para o exercicio 2008 será de 254.648 euros, con cargo á aplicación orzamentaria 11.03.712C.770.1 (código proxecto 200700425), 604.057 euros, con cargo á aplicación orzamentaria 11.03.713C.770.2 (código proxecto 200500452) e 6.723.662 euros, con cargo á aplicación orzamentaria 11.03.713C.770.2 (código proxecto 200800429), dos orzamentos da Comunidade Autónoma de Galicia para o ano 2008.
Terceiro.-Esta modificación non afecta o prazo que se establece para a presentación de solicitudes de axuda na devandita Orde do 24 de xuño de 2008.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 15 de decembro de 2008.
Alfredo Suárez Canal
Conselleiro do Medio Rural
ORDE do 15 de decembro de 2008 pola que se resolve a convocatoria de premios a recursos educativos para a sociedade da información entre o profesorado de centros de ensino non universitario sostidos con fondos públicos para o ano 2008.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 19/12/2008

A Consellería de Educación e Ordenación Universitaria e a Consellería de Innovación e Industria, pola orde conxunta do 8 de maio de 2008, DOG do 21 de maio, convocaron os premios a recursos educativos para a sociedade da información entre o profesorado de centros de ensino non universitario sostidos con fondos públicos para o curso 2008, e aprobaron as súas bases de concesión.
Segundo o disposto no artigo 9 da orde da convocatoria, a comisión de selección, unha vez valorados os traballos presentados, levantou acta da proposta de concesión de premios, con data do 11 de novembro de 2008, que elevou á conselleira de Educación e Ordenación Universitaria para a súa aprobación e publicación no Diario Oficial de Galicia.
En consecuencia esta consellería
DISPÓN:
Primeiro.-Conceder os premios a recursos educativos para a sociedade da información para o profesorado de centros de ensino non universitario sostidos con fondos públicos para o ano 2008, para os traballos e cos importes que se relacionan no anexo a esta orde.
Segundo.-Declarar desertos os premios segundo e terceiro da modalidade A.
Terceiro.-Contra esta resolución, que pon fin á vía administrativa, as persoas interesadas poderán interpor recurso potestativo de reposición perante a conselleira de Educación e Ordenación Universitaria no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente recurso contencioso- administrativo, no prazo de dous meses, perante a sala do contencioso-administrativo do Tribunal Superior de Xustiza de Galicia, de conformidade coa Lei 29/1998, do 13 de xullo, reguladora da xurisdición contencioso-administrativa.
Disposición derradeira
Esta orde entrará en vigor a partir do día seguinte ao da súa publicación.
Santiago de Compostela, 15 de decembro de 2008.
Laura Sánchez Piñón
Conselleira de Educación e Ordenación Universitaria
Ver referencia pdf "24600D006P032.PDF"
ORDE do 9 de decembro de 2008 pola que se resolve a Orde do 2 de setembro de 2008 pola que se convocan bolsas para a realización de estudos no estranxeiro de especialización no ámbito da interpretación musical.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 19/12/2008

Por Orde do 2 de setembro de 2008 (DOG do 10 de setembro), a Consellería de Educación e Ordenación Universitaria convocou bolsas para a realización de estudos de especialización no estranxeiro no ámbito da interpretación musical.
Valoradas as solicitudes e elevada a proposta de concesión destas bolsas pola comisión constituída segundo o artigo sexto da orde de convocatoria, a Consellería de Educación e Ordenación Universitaria
DISPÓN:
Primeiro.-Concederlles as citadas bolsas aos solicitantes que se relacionan no anexo I a esta orde.
Segundo.-Denegarlles as citadas bolsas aos solicitantes que se relacionan no anexo II, polas causas que se indican.
Terceiro.-O/a bolseiro/a remitirá á Dirección Xeral de Formación Profesional e Ensinanzas Especiais (edificio administrativo San Caetano, s/n, bloque 2, 2º andar, 15781 Santiago de Compostela), no prazo de 10 días contados desde a publicación desta orde, a documentación recollida no punto 3º do artigo 7 da orde de convocatoria. Transcorrido este prazo sen que se achegue a citada documentación, considérase que o/a interesado/a desistiu da súa petición e decaeu no dereito á bolsa concedida.
Cuarto.-Contra esta orde os interesados poderán interpoñer recurso potestativo de reposición ante a conselleira de Educación e Ordenación Universitaria no prazo dun mes contado a partir do día seguinte ao da publicación no Diario Oficial de Galicia, de acordo co disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, ou ben directamente recurso contencioso-administrativo, no prazo de dous meses, ante a Sala do Contencioso-Administrativo do Tribunal Superior de Xustiza de Galicia, de conformidade coa Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 9 de decembro de 2008.
Laura Sánchez Piñón
Conselleira de Educación e Ordenación Universitaria
ANEXO I
Listaxe de concesións
Solicitantes:
Espido Lata, Rafael.
López Jorge, Manuel.
Martínez Sedes, Ana María.
Salgado Sabariz, Ana.
Ver referencia pdf "24600D006P032.PDF"
DECRETO 270/2008, do 4 de decembro, polo que se aproba o cambio de denominación do Colexio Profesional de Delineantes de Ourense, que pasa a denominarse Colexio Profesional de Delineantes e Técnicos Superiores Proxectistas de Ourense.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 19/12/2008

De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire no marco da lexislación básica do Estado, o desenvolvemento lexislativo e a execución en materia de corporacións de dereito público representativas de intereses económicos e profesionais, complementando así o ámbito competencial determinado no artigo 27.29º do Estatuto de autonomía de Galicia.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo, e asumiuse polo Decreto 337/1996, do 13 de setembro, da Xunta de Galicia.
O artigo 13.3º da Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da devandita competencia, faculta os colexios profesionais a solicitar o seu cambio de denominación. A aprobación do cambio de denominación dun colexio profesional realizarase por medio de decreto do Consello da Xunta de Galicia. O cambio prodúcese como consecuencia da necesaria adaptación da denominación do colexio profesional á modificación da titulación profesional, como consecuencia dos diversos cambios nos plans de estudos de formación profesional.
Tendo en conta o exposto, en virtude do uso da competencia atribuída polo artigo 34.5º da Lei 1/1983, do 22 de febreiro, por proposta do conselleiro de Presidencia, Administracións Públicas e Xustiza, e logo da deliberación do Consello da Xunta na súa reunión do catro de decembro de dous mil oito,
dispoño:
Artigo único.-Cambio de denominación.
Aprobar o cambio de denominación do Colexio Profesional de Delineantes de Ourense, que pasa a denominarse Colexio Profesional de Delineantes e Técnicos Superiores Proxectistas de Ourense.
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, catro de decembro de dous mil oito.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas e Xustiza
DECRETO 271/2008, do 4 de decembro, polo que se acepta a cesión a título gratuíto do dereito de uso dun inmoble realizada polo Concello de Becerreá á Comunidade Autónoma de Galicia coa finalidade de destinalo a actividades propias da Consellería do Medio Rural.
CONSELLERÍA DE ECONOMÍA E FACENDA — III. OUTRAS DISPOSICIÓNS — 19/12/2008

Con data do 30 de agosto de 2007 e do 25 de outubro de 2007 o Pleno do Concello de Becerreá adoptou o acordo de ceder en uso á Comunidade Autónoma de Galicia un inmoble situado nese concello.
A Secretaría Xeral e do Patrimonio tramitou o correspondente expediente de aceptación de cesión, de conformidade co disposto nos artigos 16, 17 e 23 da Lei 3/1985, do 12 de abril, do patrimonio da Comunidade Autónoma de Galicia e 33, 34 e 38 do Decreto 50/1989, do 9 de marzo, polo que se aproba o Regulamento para a execución da devandita lei.
Na súa virtude, por proposta do conselleiro de Economía e Facenda, logo da deliberación do Consello da Xunta de Galicia, na súa reunión do día catro de decembro de dous mil oito,
DISPOÑO:
Artigo 1º
Acéptase nos termos establecidos polo Concello de Becerreá a cesión a título gratuíto do dereito de uso durante trinta e cinco anos dun local, cunha superficie de 263 m2. O dito local, en concreto o edificio destinado no seu momento á dirección do centro, radica dentro do predio urbano de denominación: agrupación de EXB Escola Fogar, situado no concello de Becerreá, na rúa Ancares que linda: fronte, rúa Ancares; dereita, entrando, prolongación rúa Bolaño Mendo; esquerda, entrando, camiño de servizo á casa de Eladio Losada, e fondo, rúa Valgamarin. O dito predio ten unha superficie de 5.568 m2 e está inscrito no Rexistro da Propiedade de Becerreá no tomo 469, libro 150, folio 70, predio 13221. Referencia catastral: 0562501PH5406S0001EF.
Artigo 2º
O local destinarase á instalación da oficina agraria comarcal e do distrito forestal así como o punto de encontro para brigadas do Servizo de Prevención e Defensa contra Incendios Forestais (SPDCIF), ou calquera outro fin relacionado cos anteriores e desenvolto pola Consellería do Medio Rural.
Artigo 3º
A Consellería de Economía e Facenda, a través da Secretaría Xeral e do Patrimonio, procederá á formalización da cesión no correspondente documento público.
Disposición derradeira
A Consellería de Economía e Facenda, a través da Secretaría Xeral e do Patrimonio, levará a cabo todos os trámites necesarios para a efectividade deste decreto.
Santiago de Compostela, catro de decembro de dous mil oito.
Emilio Pérez Touriño
Presidente
José Ramón Fernández Antonio
Conselleiro de Economía e Facenda